RESOLUCIÓN do 14 de xaneiro de 2011, da Secretaría Xeral da Igualdade, pola que se regulan as bases e se convocan axudas periódicas de apoio a mulleres que sofren violencia de xénero.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 19/01/2011

A Comunidade Autónoma, en virtude do artigo 148º.1 20 da Constitución española e do artigo 27º.23 do Estatuto de autonomía de Galicia, asume a competencia exclusiva en materia de asistencia social. A Xunta de Galicia, na aplicación do principio de integración da dimensión da igualdade de oportunidades na elaboración, execución e seguimento de todas as políticas e accións da súa competencia establece, como un dos criterios xerais da súa actuación, a garantía da dignidade das mulleres e homes, con especial incidencia na adopción de accións tendentes á erradicación de todas as formas de violencia de xénero, tal e como recolle o artigo 6º da Lei 7/2004, do 16 de xullo, galega para a igualdade de mulleres e homes.
O preámbulo da Lei 11/2007, do 27 de xullo, galega para a prevención e o tratamento integral da violencia de xénero refire as accións que os poderes públicos deben levar a cabo para protexer e asistir as mulleres que sofren violencia de xénero, menciona a asistencia sanitaria, xurídica, social e psicolóxica integral, os dispositivos de alarma e os programas de reeducación como instrumentos básicos de protección, mais a propia lei indica que todas estas medidas son insuficientes se as vítimas carecen de recursos para iniciar unha nova vida en liberdade e afastada dos seus agresores, polo que se establecen procedementos abreviados para o acceso a distintas axudas e unha prestación económica de apoio ás vítimas. Porén, o artigo 39º da citada lei indica que a Xunta de Galicia establecerá, a través do departamento competente, unha prestación económica dirixida ás mulleres que sofren violencia de xénero. A prestación terá en conta a situación socioeconómica das mulleres e irá dirixida a
posibilitar a súa autonomía e independencia económica respecto do seu agresor. Indica que se aboará periodicamente, logo da acreditación da situación de violencia de xénero e para iso estableceranse as bases reguladoras a través dunha convocatoria de axudas dentro dos límites orzamentarios de cada anualidade. Neste mesmo sentido, o artigo 21º da Lei 13/2008, do 3 de decembro, de servizos sociais de Galicia, prevé a posibilidade de conceder prestacións económicas para paliar situacións transitorias de necesidade, garantir mínimos de subsistencia e reforzar procesos de integración familiar e inclusión social, e inclúe entre as prestacións económicas do sistema galego de servizos sociais aquelas dirixidas ás mulleres vítimas de violencia de xénero.
O Decreto 82/2009, do 21 de abril, polo que se establecen os centros directivos dependentes da Presidencia da Xunta de Galicia, configura á Secretaría Xeral da Igualdade como órgano superior dependente desta. De acordo co establecido no artigo 4º do Decreto 325/2009, do 18 de xuño, de estrutura orgánica dos órganos superiores dependentes da Presidencia da Xunta de Galicia, á Secretaría Xeral da Igualdade, como órgano superior da Administración autonómica en materia de igualdade, correspóndelle promover a igualdade de oportunidades entre mulleres e homes e accións no eido da eliminación da violencia de xénero.
A través desta disposición establécense as bases que rexerán o procedemento de concesión das axudas dirixidas ás mulleres que sofren violencia de xénero e que se atopan nunha situación de dependencia económica do agresor que as obriga á convivencia e lles impide afrontar o seu futuro con independencia dos seus agresores, e a súa convocatoria para o ano 2011.
Por todo o disposto, e no uso das facultades que teño atribuídas,
DISPOÑO:
Artigo 1º.-Obxecto, réxime e finalidade.
1. Esta resolución ten por obxecto establecer as bases, que se inclúen como anexo, que rexerán a concesión de axudas económicas individuais de carácter periódico de apoio a mulleres que sofren violencia de xénero. Así mesmo, por medio desta resolución convócanse as ditas axudas para o ano 2011.
2. O procedemento de concesión tramitarase en réxime de concorrencia non competitiva, tendo en conta, en todo caso, os principios recollidos no artigo 5º da Lei 9/2007, do 13 de xuño, de subvencións de Galicia.
3. A finalidade destas axudas é proporcionarlles apoio económico ás mulleres que sofren violencia de xénero para tentar garantirlles unhas condicións suficientes de independencia económica respecto do agresor que lles posibilite dar o primeiro paso ou consolidar a ruptura dunha situación en que corren perigo.
Artigo 2º.-Prazo de presentación das solicitudes.
O prazo de presentación de solicitudes comezará o día seguinte ao da publicación desta resolución no Diario Oficial de Galicia e rematará o 31 de outubro de 2011.
Artigo 3º.-Orzamento.
Esta convocatoria tramítase de acordo co establecido no artigo 25º do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia, no que se regula a tramitación anticipada de expedientes de gasto. Deste xeito, a súa eficacia queda condicionada á existencia de crédito adecuado e suficiente nos orzamentos da Comunidade Autónoma de Galicia para o ano 2011 no momento da resolución.
Para a concesión destas axudas destinaranse 2.090.000 euros imputables á aplicación orzamentaria 04.40.313D.480.0, de acordo coa seguinte distribución:
Ano 2011: 970.000 euros.
Ano 2012: 1.120.000 euros, para o financiamento das axudas que, pola súa duración, xeren dereitos económicos das beneficiarias durante o exercicio seguinte.
Este crédito poderá ser ampliado cando o aumento veña derivado da súa previsión legal ou dalgún dos supostos previstos no artigo 30º.2 do Decreto 11/2009, do 8 de xaneiro, polo que se aproba o regulamento da Lei 9/2007, do 13 de xuño, de subvencións de Galicia. O incremento de crédito quedará condicionado á declaración de dispoñibilidade deste como consecuencia das circunstancias sinaladas no antedito artigo.
Artigo 4º.-Contía das axudas.
1. A contía que poderá acadar esta axuda establécese en función das rendas e ingresos da solicitante da axuda en relación co indicador público de renda de efectos múltiples (IPREM) para o ano 2011, de acordo coas seguintes especificacións:
1.1 Se os ingresos da solicitante son iguais ou inferiores ao IPREM vixente:
a) Con carácter xeral: 600 euros/mes.
b) Con unha/un filla/o menor a cargo ou cando a vítima teña unha discapacidade³33%: 650 euros/mes.
c) Con unha/un filla/o menor a cargo e esta/e ou a solicitante teñan unha discapacidade³33%: 700 euros/mes.
d) Con dúas ou máis fillas/os menores a cargo: 700 euros/mes.
e) Con dúas ou máis fillas/os menores a cargo e algunha ou algún deles ou a solicitante teñan unha discapacidade³33%: 800 euros/mes.
f) Con unha/un filla/o menor a cargo e esta/e ou a solicitante teñan unha discapacidade³65% ou teñan recoñecido grao de dependencia de acordo coa Lei 39/2006, do 14 de decembro, de promoción da autonomía persoal e atención ás persoas en situación de dependencia: 800 euros/mes.
1.2 Se os ingresos da solicitante son superiores ao IPREM vixente e iguais ou inferiores a 1,5 veces o IPREM vixente:
a) Con carácter xeral: 300 euros/mes.
b) Con unha/un filla/o menor a cargo ou cando a vítima teña unha discapacidade³33%: 350 euros/mes.
c) Con unha/un filla/o menor a cargo e esta/e ou a solicitante teñan unha discapacidade³33%: 400 euros/mes.
d) Con dúas ou máis fillas/os menores a cargo: 400 euros/mes.
e) Con dúas ou máis fillas/os menores a cargo e algunha ou algún deles ou a solicitante teñan unha discapacidade³33%: 500 euros/mes.
f) Con unha/un filla/o menor a cargo e esta/e ou a solicitante teñan unha discapacidade³65% ou teñan recoñecido grao de dependencia de acordo coa Lei 39/2006, do 14 de decembro, de promoción da autonomía persoal e atención ás persoas en situación de dependencia: 500 euros/mes.
Disposición adicional
En todo o non previsto nesta resolución aplicarase o disposto na Lei 9/2007, do 13 de xuño, de subvencións de Galicia, no Decreto 11/2009, do 8 de xaneiro, polo que se aproba o seu regulamento e demais normativa de aplicación.
Disposición derradeira
Esta disposición entrará en vigor o día seguinte ao da súa publicación no Diario Oficial de Galicia.
Santiago de Compostela, 14 de xaneiro de 2011.
Marta González Vázquez
Secretaria xeral da Igualdade
ANEXO
Bases reguladoras para a concesión, en réxime
de concorrencia non competitiva, das axudas periódicas
de apoio a mulleres que sofren violencia de xénero
Artigo 1º.-Requisitos das solicitantes.
1. Serán requisitos necesarios para poder ser beneficiaria:
a) Ser muller, maior de idade ou emancipada, vítima de violencia de xénero nunha relación de convivencia. Esta condición acreditarase con algún dos documentos establecido no artigo 3º.2 a) emitido dentro dos doce meses anteriores á data de presentación da solicitude.
b) Ter cesado a convivencia co agresor dentro dos doce meses anteriores á data de presentación da solicitude.
c) Estar empadroada e residir na Comunidade Autónoma de Galicia e, no caso das mulleres estranxeiras, ter permiso de residencia.
d) Percibir uns ingresos mensuais iguais ou inferiores a 1,5 veces o IPREM vixente.
2. A solicitante deberá reunir na data de solicitude e manter ata que se resolva esta e durante a súa percepción os requisitos indicados no punto anterior.
3. Non poderán ser beneficiarias destas axudas as mulleres que, reunindo estes requisitos, percibisen esta axuda ou a axuda establecida no artigo 27º da Lei orgánica 1/2004, do 28 de decembro, de medidas de protección integral contra a violencia de xénero con anterioridade.
Artigo 2º.-Natureza das axudas e regras para o cálculo da súa contía.
1. A axuda consiste nunha contía económica destinada directamente á beneficiaria, de carácter periódico, ata o máximo de doce mensualidades, sempre que nese período subsistan as circunstancias polas que se concedeu. O cómputo do período comeza o mes da solicitude. No suposto de que a solicitante estivese percibindo ingresos doutras axudas incompatibles con esta e, atendendo ao disposto no artigo 10º, renuncie a elas, detraerase do cómputo total o número de mensualidades coincidentes no período de percepción.
2. A contía que poderá acadar esta axuda establecerase na convocatoria en función das rendas e ingresos da solicitante da axuda.
3. Consideraranse rendas e ingresos computables os bens, dereitos e rendementos derivados do traballo, do capital mobiliario e inmobiliario, incluíndo os incrementos do patrimonio, das actividades económicas e os de natureza prestacional, agás as asignacións económicas da Seguridade Social por filla/o ou menor acollida/o a cargo.
4. As beneficiarias quedarán incorporadas aos programas de formación, busca activa e mellora do emprego que determine a Secretaría Xeral da Igualdade en colaboración con outras administracións ou entidades.
Artigo 3º.-Solicitudes e documentación.
1. As solicitudes, xunto coa documentación, dirixiranse á Secretaría Xeral da Igualdade e presentaranse a través dalgunha das formas previstas no artigo 38º.4 da Lei 30/1992, do 26 de novembro, de réxime xurídico das administracións públicas e do procedemento administrativo común.
2. A solicitude da axuda presentarase segundo o modelo do anexo I desta resolución, asinada pola solicitante, xunto coa seguinte documentación:
a) Acreditación da condición de vítima de violencia de xénero derivada de convivencia mediante algún dos documentos seguintes:
1.-Certificación da orde de protección ou da medida cautelar, testemuño ou copia autenticada polo/a secretario/a xudicial da propia orde de protección ou da medida cautelar.
2.-Sentenza de calquera orde xurisdicional, que declare que a muller sufriu violencia de xénero.
3.-Informe do Ministerio Fiscal que indique a existencia de indicios de violencia, auto de apertura de xuízo oral ou documento equivalente en que conste a existencia dos ditos indicios.
4.-Informe dos servizos sociais e/ou sanitarios da Administración pública autonómica ou local en que se recolla a dita condición e a data en que se produciu o cesamento da convivencia.
5.-Informe dos servizos de acollida da Administración pública autonómica ou local en que se recolla a dita condición e a data en que se produciu o cesamento da convivencia.
Os documentos acreditativos da situación de violencia anteditos deben estar adoptados ou emitidos dentro dos doce meses anteriores á data de presentación da solicitude. Así mesmo, a orde de protección ou a medida cautelar terán que estar vixentes na data de presentación da solicitude e manterse na data da resolución desta axuda.
No caso de que para a acreditación da condición de vítima de violencia de xénero se presente algún dos documentos recollidos nos puntos 1, 2 ou 3 anteditos e non conste que a situación violencia ocorre nunha relación de convivencia, deberase achegar ademais un informe dos servizos sociais da Administración autonómica ou local que o acredite ou, no seu defecto, unha declaración responsable da solicitante, segundo o modelo do anexo IV. En ambos os casos deberá constar a data en que tivo lugar o cesamento da convivencia.
b) Declaración responsable de rendas e ingresos mensuais da solicitante da axuda, segundo o previsto no artigo 2º.3 (anexo II). No caso dos ingresos ou rendas que non sexan de percepción mensual aplicarase o rateo para o seu cómputo mensual.
Para os efectos do cómputo das rendas e ingresos non se teñen en conta as rendas individuais do agresor nin a vivenda habitual da vítima.
c) Acreditación de discapacidade, coa copia cotexada do certificado expedido polas unidades correspondentes dos departamentos territoriais de Traballo e Benestar, de ser o caso.
d) Acreditación de fillas/os a cargo, a través da copia cotexada do libro de familia, informe de servizos sociais, sentenza xudicial de custodia ou calquera outro documento acreditativo, de ser o caso.
e) No caso de solicitantes estranxeiras, copia cotexada da tarxeta de residencia ou da tarxeta de réxime comunitario, segundo o caso.
f) Declaración de axudas solicitadas ou concedidas (anexo III).
g) Certificación orixinal da conta bancaria da que a solicitante é titular única ou compartida con persoa distinta do agresor, con expresión dos códigos de entidade bancaria e sucursal, número da conta e díxito de control.
3. En caso de dúbida ou necesidade de máis información relativa á solicitude ou á súa tramitación poderán dirixirse á Secretaría Xeral da Igualdade a través do enderezo de correo electrónico igualdade@xunta.es ou do teléfono 900 40 02 73.
4. A presentación da solicitude implica o coñecemento e a aceptación destas bases reguladoras e, así mesmo, comporta a autorización para a consulta dos seus datos de identidade e residencia nos sistemas de verificación de datos de identidade e residencia do Ministerio da Presidencia e para a cesión de datos a outros órganos da Administración da Comunidade Autónoma de Galicia ou doutras administracións públicas.
Artigo 4º.-Instrución.
1. A instrución do procedemento correspóndelle á Secretaría Xeral da Igualdade.
2. O órgano instrutor realizará de oficio cantas actuacións considere necesarias para a determinación, o coñecemento e a comprobación dos datos en virtude dos cales se debe formular a proposta de resolución. No suposto de que a solicitude non estivese debidamente cuberta ou a documentación achegada conteña erros ou sexa insuficiente, o órgano competente requirirá a solicitante para que no prazo de dez (10) días achegue os documentos preceptivos ou emende os erros detectados, con indicación de que, se así non o fixese no prazo indicado, se terá por desistida da súa solicitude, logo da correspondente resolución, ditada nos termos previstos no artigo 42º da Lei 30/1992, do 26 de novembro, de réxime xurídico das administracións públicas e do procedemento administrativo común, todo iso sen prexuízo da remisión dunha nova solicitude segundo o prazo indicado na convocatoria. Non obstante, poderán requirirse as solicitantes que acheguen cantos datos, documentos complementarios e aclaracións
resulten necesarios para a tramitación e resolución do procedemento.
Sen prexuízo do disposto no parágrafo anterior, as solicitantes deberán comunicar á Secretaría Xeral da Igualdade calquera modificación que se producise nos datos indicados na súa solicitude ou en calquera dos documentos que a acompañan. Esta variación comunicarase no momento en que se produza, co fin de axilizar a instrución do procedemento.
3. O órgano instrutor, de acordo co establecido no artigo 22º da Lei 9/2007, do 13 de xuño, de subvencións de Galicia para as axudas concedidas polo procedemento previsto no artigo 19º.2 desta lei, unha vez comprobada a concorrencia dos requisitos exixidos formulará a proposta de concesión directamente ao órgano concedente.
Artigo 5º.-Resolución e réxime de recursos.
1. Correspóndelle á Secretaría Xeral da Igualdade a resolución destas axudas. Este proceso realizarase de forma continuada segundo a orde de recepción das solicitudes. O procedemento de concesión segue o réxime de concorrencia non competitiva, polo que se recoñecerán axudas ata o esgotamento do crédito orzamentario, segundo o disposto no artigo 19º.2 da Lei 9/2007, do 13 de xuño, de subvencións de Galicia, sen prexuízo do disposto no artigo 3º desta resolución. De esgotarse o crédito, segundo o establecido no artigo 32º do Decreto 11/2009, do 8 de xaneiro, polo que se aproba o regulamento da Lei 9/2007, do 13 de xuño, de subvencións de Galicia, acordarase a inadmisión de posteriores solicitudes e publicarase no Diario Oficial de Galicia e na páxina web.
2. O prazo máximo para resolver será de 6 meses que se computarán a partir do seguinte ao da presentación da solicitude. Transcorrido este prazo sen que se ditase resolución expresa, a solicitude entenderase desestimada.
3. A duración, contía e condicións das axudas serán as que se especifiquen na resolución de concesión.
4. A secretaria xeral da Igualdade poderá modificar ou suspender a concesión no caso de que varíen as condicións que a motivaron. As resolucións de concesión, denegación, modificación e/ou suspensión ditadas notificaránselles ás interesadas e terán que ser motivadas.
5. As resolucións ditadas esgotan a vía administrativa, e contra elas pode interpoñerse potestativamente recurso de reposición ante o órgano que ditou o acto no prazo dun mes desde a súa notificación, de acordo co disposto no artigo 117º da Lei 30/1992, do 26 de novembro, de réxime xurídico das administracións públicas e do procedemento administrativo común, ou directamente recurso contencioso-administrativo ante o órgano xurisdicional competente, no prazo de dous meses a partir do día seguinte ao da súa notificación, segundo o disposto na Lei 29/1998, do 13 de xullo, reguladora da xurisdición contencioso-administrativa.
Artigo 6º.-Pagamento das axudas.
1. O pagamento axustarase ao establecido na Lei 38/2003, xeral de subvencións e na Lei 9/2007, do 13 de xuño, de subvencións de Galicia. A contía da axuda concedida aboaráselles ás solicitantes en pagamentos periódicos por mensualidades vencidas. O primeiro pagamento consistirá nun aboamento polo importe total dos atrasos que lles correspondesen segundo as mensualidades que figuren na resolución de concesión.
2. Durante o período de pagamento, o órgano xestor poderá constatar a través do Punto de Coordinación de Ordes de Protección (PCOP) ou de calquera outro medio con validez legal a vixencia das medidas xudiciais de protección, e incorporará ao expediente, de ser o caso, os informes dos servizos sociais da Administración local ou autonómica que sexan precisos, co obxecto de acreditar que se manteñen as condicións que motivaron a concesión da axuda.
3. O pagamento das axudas reguladas nesta disposición farase unicamente na conta que as solicitantes fixesen constar na solicitude, debendo permanecer activa para estes efectos mentres non se teña constancia da finalización do expediente, non facéndose responsable a Administración da imposibilidade de efectuar o ingreso por causas directamente imputables ás solicitantes.
Artigo 7º.-Modificación da resolución de concesión.
1. Toda alteración das condicións tidas en conta para a concesión da axuda e, en todo caso, a obtención doutras outorgadas por outras administracións ou entes públicos ou privados, nacionais ou internacionais para a mesma finalidade, poderá dar lugar á modificación ou suspensión da resolución da concesión.
2. Procederá a modificación da concesión no suposto de que durante a percepción se produza un incremento de ingresos e, como consecuencia, se superen os límites de referencia tidos en conta para o cálculo inicial da axuda; neste caso minorarase o seu importe para a súa regularización.
3. No caso de que o incremento de ingresos determine que se supera o límite establecido no artigo 1º.1. d) procederá resolver a suspensión da axuda.
Artigo 8º.-Reintegro.
1. Sen prexuízo do disposto nesta resolución, o órgano xestor iniciará un procedemento de revisión no momento en que teña constancia da variación das circunstancias da concesión ou por incumprimento das obrigas establecidas e, en todo caso, cando a beneficiaria reinicie a convivencia co agresor ou cando solicite deixar sen efecto as medidas de protección que tiver vixentes. A apertura deste procedemento pode establecer a suspensión provisional dos pagamentos ata que se dite resolución definitiva de suspensión ou se deixe sen efecto, por comprobación do mantemento das circunstancias iniciais, e se reinicien os pagamentos pendentes.
2. Así mesmo, o órgano xestor poderá proceder á apertura do expediente declarativo de reintegro, total ou parcial e dos xuros de demora devengados desde o momento do seu pagamento, de acordo co establecido no artigo 33º da Lei 9/2007, do 13 de xuño, de subvencións de Galicia nos seguintes supostos:
a) Incumprimento das obrigas establecidas nesta resolución.
b) Obtención da axuda sen reunir os requisitos exixidos para a súa concesión
c) Incumprimento da finalidade para a que foi concedida a axuda.
Artigo 9º.-Obrigas das beneficiarias.
1. As beneficiarias quedan sometidas ao cumprimento das obrigas exixidas de conformidade co disposto no artigo 11º da Lei 9/2007, do 13 de xuño, de subvencións de Galicia, e ás actuacións de comprobación que acorde a Secretaría Xeral da Igualdade. Así mesmo, quedan obrigadas a facilitar toda a información que lles sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control.
2. As beneficiarias quedan obrigadas a comunicarlle ao órgano concedente calquera cambio das circunstancias que xustificaron a concesión da axuda.
3. As beneficiarias quedan obrigadas a manter a residencia na Comunidade Autónoma de Galicia durante a percepción da axuda e a comunicar, con carácter previo, calquera cambio de enderezo que se produza durante o mesmo período.
4. As beneficiarias quedan obrigadas a participar nos programas de formación, busca activa e mellora de emprego que determine a Secretaría Xeral da Igualdade en colaboración con outras administracións ou entidades.
Artigo 10º.-Incompatibilidades.
1. As axudas reguladas nesta disposición serán incompatibles con calquera outra establecida polas administracións públicas ou calquera dos seus organismos, entes ou sociedades ou por calquera entidade privada destinadas ao mesmo fin.
2.1. Cando a solicitante teña solicitada a renda activa de inserción por vítima de violencia de xénero (RAI) fará constar expresamente esta circunstancia na declaración de axudas (anexo III) que presente xunto coa solicitude.
2.2. Cando a solicitante perciba a RAI, deberá facer constar expresamente esta circunstancia na declaración de axudas (anexo III) que presente xa que, de ter dereito a esta axuda, e por seren incompatibles, o órgano xestor concederalle un prazo de 5 días para que manifeste a súa opción, indicándolle que as mensualidades coincidentes no período de percepción de ambas as axudas minoran no mesmo número de meses a axuda regulada nesta disposición.
2.3. No caso de que a interesada solicite ou perciba a RAI con posterioridade á presentación da solicitude desta axuda deberá comunicalo de xeito inmediato, para os efectos do establecido no número anterior.
3. As solicitantes deberán ter en conta que as normas reguladoras de axudas como a renda de integración social de Galicia (RISGA), as pensións non contributivas e aqueloutros subsidios percibidos por carencia de recursos teñen límites de percepción de ingresos distintos aos establecidos nesta resolución para a percepción desta axuda polo que no momento de recibir a notificación de concesión deberán comunicalo aos organismos responsables da xestión das axudas que estivesen a percibir.
Artigo 11º.-Seguimento e control.
1. O seguimento das axudas concedidas será realizado polo persoal especializado que determine a Secretaria Xeral da Igualdade, e incidirá especialmente nos aspectos que se relacionan a continuación, ademais daqueloutros que se consideren salientables:
a) Avaliación e control da súa aplicación, que comprenderá os documentos referidos no artigo 6º.2 desta disposición e un informe anual sobre a situación das beneficiarias. En todo caso, velarase polo cumprimento dos requisitos polos que se concedeu a axuda durante todo o período de percepción.
b) Apoio e orientación ás beneficiarias para acadar canto antes a súa plena autonomía.
Artigo 12º.-Infraccións e sancións.
As beneficiarias estarán sometidas ás responsabilidades e ao réxime sancionador que sobre infraccións nesta materia establece a Lei 9/2007, do 13 de xuño, de subvencións de Galicia.
Artigo 13º.-Publicidade.
A concesión destas axudas non serán obxecto de publicidade, en aplicación do disposto no artigo 15º.2 d) da Lei 9/2007, do 13 de xuño, de subvencións de Galicia e no artigo 13º.6 da Lei 4/2006, do 30 de xuño, de transparencia e boas prácticas na Administración galega.
A Secretaría Xeral da Igualdade velará polos datos de carácter persoal que sexan obxecto de tratamento e adoptará as medidas necesarias para cumprir co disposto na Lei orgánica 15/1999, do 13 de decembro, de protección de datos de carácter persoal.
Ver referencia pdf "01200D003P023.PDF"